Դեմիան Մառլին 2006 թվականին
**Դեմիան Ռոբերտ Նեստա «Ջունիոր Գոնգ» Մառլի** (անգլ.՝ *Damian Robert Nesta "Jr. Gong" Marley* , հուլիսի 21, 1978(1978-07-21), Քինգստոն, Ճամայկա), հայտնի նաև որպես **Գոնգ Զիլլա** (*Gong Zilla*), ճամայկացի ռեգգի երգիչ։ Նշանավոր ռեգգի երգիչ Բոբ Մառլիի և «Միսս աշխարհ 1976» մրցույթի հաղթող Սինդի Բրեյքսպիրի որդին է։

Երեք անգամ արժանացել է Գրեմմի մրցանակի։

Կարիերա
-------

13 տարեկանում Մառլին հիմնում է «Shephards» (թարգ.՝ հովիվներ) երաժշտական խումբը, որում ընդգրկում է նշանավոր ռեգգի երաժիշտ Ֆրեդդի Մակգրեգորի դստերը և «Third World» խմբի մեներգիչ Քեթ Քորի որդուն։ Խմբի առաջին ելույթը տեղի է ունենում 1992 թվականին՝ «Reggae Sunsplash» կոչվող փառատոնի ժամանակ։ Շուտով խումբը լուծարվում է, և Մառլին անցում է կատարում սոլո կարիերայի։

Հորը պատկանող «Tuff Gong» ձայնագրման ստուդիայի օգնությամբ 1996 թվականին Մառլին թողարկում է «Mr. Marley» առաջին ստուդիական ալբոմը, որում զետեղված երաժշտական կատարումներում երգելու փոխարեն կատարում է դիջեյի գործառույթներ, ինչն էլ անակնկալի է բերում ժանրի սիրահարներին, ովքեր սովոր չէին Մառլիների երաժշտական ընտանիքի ներկայացուցիչներին նման դերում տեսնել : Ստուդիական երկրորդ՝ «Halfway Tree» («ծառը կես ճանապարհին») ալբոմը թողարկվում է 2001 թվականին։ Ալբոմի անվանումը կապված էր մոր՝ Սինդի Բրեյքսպիրի և հոր՝ Բոբ Մառլիի` հասարակության հարուստ և աղքատ խավերը ներկայացնելու հետ. մայրը ծնվել էր Քինգստոնի առավել հարուստ թաղամասերից մեկում, իսկ հայրն ընդհակառակը` ետնախորշերում, ուստի ալբոմի անվանմամբ կրտսեր Մառլին իրեն որակավորում էր որպես «հարուստ և աղքատ աշխարհներ տանող ճանապարհի կեսին կանգնած ծառ»։ 2002 թվականին «Halfway Tree»-ն շահում է Գրեմմի մրցանակ` «լավագույն ռեգգի ալբոմ» անվանակարգում։ Ալբոմի համապրոդյուսերներից էր Դեմիանի եղբայր Սթիվեն Մառլին։

### «Welcome to Jamrock» (2005–07)

2005 թվականի սեպտեմբերին Մառլին թողարկում է թվով երրորդ՝ «Welcome to Jamrock» ստուդիական ալբոմը։ Լույսընծայման անդրանիկ շաբաթում ալբոմն ունենում է 86 000 օրինակի վաճառք, և Միացյալ Նահանգներում 500 000 օրինակի սահմանագիծն անցնելուն պես ստանում ոսկե ալբոմի որակավորում։ Ալբոմում տեղ գտած առավել հիթային կատարումներից են «Welcome to Jamrock», «The Master Has Come Back», «Road to Zion» և մի շարք այլ ստեղծագործություններ։ Ալբոմի անվանումը կրող ստեղծագործությունն ունենում է բավականին մեծ կոմերցիոն հաջողություն։ Երգն անդրադարձ է կատարում Ճամայկայի չքավոր խավին, երկրի քաղաքական անցուդարձին և կատարվող հանցագործություններին։ Սինգլը Մեծ Բրիտանիայի սինգլենրի շքերթում զբաղեցնում է 13-րդ հորիզոնականը, իսկ Միացյալ Նահանգների Բիլբորդի թեժ 100-յակում ստանում 55-րդ տեղը։ Երգը նաև տեղ է գտնում «Rolling Stone» ամսագրի տասնամյակի 100 լավագույն երգերի ցանկում՝ գրավելով վերջին՝ 100-րդ հորզիզոնականը։

### «Distant Relatives» (2009–10)

2006 թվականի Գրեմմի մրցանակաբաշխության ժամանակ Մառլին արժանանում է երկու Գրեմմիի՝ «լավագույ ռեգգի ալբոմ» և «լավագույն քաղաքային/ ալտերնատիվ ժանրերի կատարում» անվանակարգերում։ Այս կերպ Մառլին դառնում է պատմությանը հայտնի միակ ճամայկացի ռեգգի երգիչը, ով նույն երեկոյի ընթացքում արժանացել է միանգամից երկու Գրեմմիի։ 2009 թվականի Գրեմմի ժամանակ հայտարարվում է Մառլիի և ամերիկացի ռեփեր Նասի ապագա համագործակցության մասին։ 2010 թվականի մայիսի 17-ին թողարկվում է «Distant Relatives» («Հեռավոր ազգականներ») համատեղ ալբոմը, որի անվանումը կապված էր ոչ միայն Մառլիի և Նասի մտերիմ հարաբերության, այլ նաև երկուսի աֆրիկյան արմատների հետ։ Նասը և Մառլին նախկինում համագործակցել էին «Welcome to Jamrock» ալբոմի շրջանակներում։ Ալբոմի վաճառքից ստացված հասույթներն ուղղվում են Կոնգոյի Դեմոկրատական Հանրապետությունում դպրոցների կառուցմանը։

Թողարկման առաջին շաբաթում ալբոմն ունենում է 57 000 օրինակի վաճառք՝ ընդգրկվելով ամերիկյան «Billboard 200»-ում։ Ալբոմն ունենում է շոշափելի հաջողություններ միջազգային բազմաթիվ շքերթներում՝ դառնալով Միացյալ Նահանգներում Նասի 10-րդ և Մառլիի 2-րդ անընդմեջ լավագույն տասնյակում հայտնված ալբոմը։

### «SuperHeavy» (2011–այժմ)

«SuperHeavy» համույթի գոյությունը գաղտնի էր պահվում մինչև 2011 թվականի մայիսը։ Մայիսի 20-ին խմբի գոյության մասին առաջին անգամ հանրությանն է բացահայտում «Ռոլինգ սթոունզ» ռոք խմբի մեներգիչ Միք Ջագերը։ Խմբի ստեղծման մտահղացումը պատկանել է երաժիշտ Դեյվ Սթտյուարտին։

Արտաքին հղումներ
----------------

* MySpace.com էջ(անգլ.)

Ծանոթագրություններ
------------------

1. ↑  Montreux Jazz Festival Database
2. ↑  *Deutsche Nationalbibliothek* Record #135267218 // Gemeinsame Normdatei (գերմ.) — 2012—2016.
3. ↑  "Արխիվացված պատճենը". Արխիվացված է the original 2015 թ․ հունվարի 27-ին. Retrieved 2013 թ․ հունիսի 29.
4. ↑  "Գրեմմիի դափնեկիրների որոնում". Grammy.com. Retrieved 27 Սեպտեմբեր, 2010.
5. ↑  Բուշ, Ջոն. «Դեմիան «Ջունիոր Գոնգ» Մառլիի կենսագրությունը», MTV.com, վերցված է` դեկտեմբերի 15, 2014
6. ↑  Mills, Claude. Դեմիան Մառլի. փոխանցելով ծանրակշիռ, գիտակից բառեր Archived 2012-10-06 at the Wayback Machine.. *«Ջամայկա գլիներ»*, հունվարի 2, 2003
7. ↑  "Հարցազրույց Դեմիան «Ջունիոր Գոնգ» Մառլիի հետ". «Afiwi.com». 2002 թ․ փետրվարի 10. Retrieved 2011 թ․ հուլիսի 13.
8. ↑  Evans, Teino. «Գրեմմին ողջունում է Ջամռոքին. Ջունիոր Գոնգը պատմում է իր կրկնակի հաղթանակի մասին» Archived 2011-07-13 at the Wayback Machine.. *«Ջամայկա սթար»*, փետրվարի 10, 2006
9. ↑  ««Ջամռոքը» ոտքի է կանգնել». *«Ջամայկա գլիներ»*, դեկտեմբերի 15, 2009
10. ↑  CՔոլֆիլդ, Քիթ 'Glee' Stops the Show at No. 1, Stones Come in Second On Billboard 200, վերցված է՝ մայիսի 26, 2010

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Ֆեյսբուք (անգլ.) · MySpace (անգլ.) · Թվիթթեր (անգլ.) |
|  |
| Ֆոտո, վիդեո և աուդիո | Apple Music · Deezer · Ինստագրամ (անգլ.) · Ինստագրամ · SoundCloud · Spotify · ՅուԹյուբ (անգլ.) |
|  |
| Թեմատիկ կայքեր | Allmusic · Discogs · Discogs · Internet Movie Database · MusicBrainz · Rate Your Music · WikiTree |
|  |
| Բառարաններ և հանրագիտարաններ | Notable Names Database |
|  |
| 

|  Չափորոշչային վերահսկողություն |
| --- |
|  |
| BNF: 14046867g · GND: 135267218 · GTAA: 224906 · ISNI: 0000000368537106, 0000000368537114, 0000000107840254 · LCCN: no2002082341 · NKC: xx0129776 · SUDOC: 162173024 · VIAF: 76516695 · WorldCat VIAF: 76516695 |

 |

 |